Чулпан Әхмәтҗанова

**Чулпан Әхмәтҗанова**, Чулпан Шамил кызы Әхмәтҗанова (*Чулпан Шамилевна Ахметзянова; [[1987 ел]]ның [[24 февраль|24 феврале]], [[СССР]], [[РСФСР]], [[ТАССР]], [[Казан]]*) ― җырчы, халык-эстрада юнәлеше вокал педагогы, хор дирижеры. Татарстан Республикасы Дәүләт җыр һәм бию ансамбле хормейстеры. Татарстан Республикасының атказанган артисты (2011).

## Тәрҗемәи хәле
1987 елның 24 февралендә Казанда ТАССРның халык артисты (1985) җырчы Шамил Әхмәтҗанов гаиләсендә туган (әтисе Арча районыннан). Әнисе Разилә. Бертуган апасы ― музыкант, пианист; хәзер дизайнер, бертуган абыйсы 22 яшендә юл фаҗигасендә вафат. Тавыш тембры әтисе ягыннан Әминә әбисеннән (мәдрәсә тәмамлаган абыстай) килә. 

Беренче тапкыр зур сәхнәгә 6 яшендә чыккан. Әтисе Шамил Әхмәтҗанов белән «Күгәрчен гөрлидер» исемле халык җырын җырлап, тамашачы күңеленә кергән. Мәктәпне тәмамлагач, музыка училищесында укыган. Казан дәүләт консерваториясен «хор дирижеры» белгечлеге буенча тәмамлаган. Параллель рәвештә Татарстан Дәүләт җыр һәм бию ансамбленә йөргән. Казан шәһәре Идел буе районының 20нче балалар музыка мәктәбендә, махсус химия лицеенда, 15нче сәнгать мәктәбендә укыткан, Казан филармониясендә эшләгән. Хәзерге вакытта Татарстан Республикасы Дәүләт җыр һәм бию ансамбле хормейстеры (хор бүлеге дирижеры).

## Иҗаты
Казан музыка училищесында укыганда ук Илһам Шакиров, Әлфия Авзалова, Шамил Әхмәтҗанов концертларында катнашкан, алардан күп нәрсәләргә өйрәнгән.

Татар җырын һәм традицияләрен популярлаштыруга бәйле мәдәни чараларда һәм татар мәдәнияте белән бәйле төрле проектларда актив катнаша, иҗат эшчәнлеген дәвам итә, концертлар белән чыгыш ясый. Чит төбәкләрдә, андагы татар мәдәнияте җәмгыятьләре юбилейларында (мәсәлән, Эстониядә, 2010;  Новосибирскида, Барнаулда, Кемеровода, барысы да 2025; һ.б.), федераль (Вятские Поляны, Екатеринбург, Омск һ.б.), һәм чит ил (Астана) Сабан туйларында, Татарстан сәнгать осталары концертларында (Йошкар-Ола һ.б.) күпләп чыгыш ясаган җырчы. Популяр җырчы Нурислам белән эшләгән дуэтлары бар («Онытмадым», «Назлар эзләмә», «Карашыңны яшермә») . 2024 елның июнендә Санкт-Петербургта «Добровидение» халык җыры халыкара фестивалендә Әстерхан дәүләт җыр һәм бию ансамбле (сәнгать җитәкчесе Александр Михайлович Лавриненко) белән бергә чыгыш ясап, «Бөрлегәнем, бөрлегән» халык җырын башкарган. 

## Альбом
* 2011 ― Чулпан Әхмәтҗанова. 22 җыр. Audio CD. Студия Аксу.

## Бүләкләре, мактаулы исемнәре
* 2011 ― Татарстан Республикасының атказанган артисты ― *нәтиҗәле хезмәте һәм татар музыка сәнгатен үстерүгә керткән өлеше өчен*
* 2015 ― Габдулла Рәхимкулов исемендәге II халыкара солист-вокалистлар конкурсы (Магнитогорск) ― Гран-при

## Шәхси тормышы
Кияүдә. Кызы Әминә.

## Кызыклы факт
РФ Президенты Дмитрий Медведев Казанга килгәч, хөкүмәт концертында Чулпанның тавышына сокланып: «Мондый яшьләргә исем бирергә кирәк», – дип әйткән. 

## Искәрмәләр

## Әдәбият
;Мәкаләләр
* *Динара Әхмәт*. «Халкыбыз моңын саклап яшим». «Сәхнә», 2024 ел, № 5 (221). ― Б.2―5.

## Сылтамалар
* *Ильяс Шаһиев*. Чулпан Әхмәтҗанова. «Ачыктан-ачык - 2020» (видео, 35:02) 
* Ахметзянова Чулпан. 51 трек. zvu4no.org
* Чулпан Ахметзянова & Дина Хабибуллина. «Мактаулы егет» (2024) 

Төркем:Татар җырчылары
Төркем:Татарстан җырчылары
Төркем:Татарстанның атказанган артистлары
Төркем:Казан музыка училищесын тәмамлаучылар 
Төркем:Казан дәүләт консерваториясен тәмамлаучылар
Төркем:Шәхесләр:Татар дәүләт җыр һәм бию ансамбле